O groapă de gunoi ascunde o comoară. Valorează 1,5 miliarde de lire sterline și a fost pierdută în urmă cu peste 10 ani
Cea mai scumpă groapă de gunoi din lume se află în Newport, Ţara Galilor. Printre deşeuri stă ascunsă o comoară care în scurt timp ar putea valora 1,5 miliarde de lire sterline în criptomonede.
Suma uriașă a fost pierdută acum mai bine de zece ani de James Howells, primul investitor în monede virtuale. Bărbatul, în vârstă de 38 de ani, a aruncat accidental un hard disk cu 8.000 de Bitcoins, în urma unei neînţelegeri cu prietenul său, informează Daily Mail.
În prezent, pentru a ține departe detectoarele de metale, groapa de gunoi este monitorizată non-stop de o rețea de camere video.
James Howells încearcă să recupereze pe cale legală banii, însă, până acum, demersurile sale au eșuat.
Groapa de gunoi este deținută de Consiliul Local al orașului Newport, care are un buget anual de 537,3 milioane de lire sterline.
Dacă Bitcoins continuă să crească în același ritm, averea pierdută de James Howells ar putea valora de trei ori această sumă, până la sfârșitul anului.
"Unii experți cred că până la sfârșitul anului prețul va crește la 25.000 de dolari pe monedă. Asta ar face ca hard disk-ul meu să valoreze 1,5 miliarde de lire sterline. Consiliul poate fi bucuros să lase asta într-o groapă de gunoi, dar eu nu sunt. Tot ce vreau este o șansă de a-mi recupera proprietatea", a declarat James Howells.
Bărbatul a oferit Consiliului Local o parte considerabilă din bani dacă îi permit lui și unei echipe de experți să înceapă săpăturile.
Autoritățile au refuzat propunerea. Potrivit Consiliului Local, groapa de gunoi în care este îngropat hard disk-ul nu poate fi atinsă din cauza reglementărilor stricte de mediu.
James Howells, care locuiește într-o casă în valoare de 180.000 de lire sterline din Newport, speră să folosească Inteligenţa Artificială pentru a găsi hard disk-ul îngropat, dacă va primi vreodată permisiunea de a excava groapa de gunoi.
Sursa: Daily Mail
Dată publicare:
25-03-2024 11:18